PMIndiaData/PMIndiaSum huggingface dataset:
நடிகர் விக்ரம் கோகலே மறைவுக்கு பிரதமர் இரங்கல்

நடிகர் விக்ரம் கோகலே மறைவுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். டிவிட்டரில் பிரதமர் கூறியிருப்பதாவது: “விக்ரம் கோகலே அவர்கள் படைப்பாற்றல் கொண்ட பன்முக நடிகர். அவரது நீண்ட கால நடிப்பு பயணத்தில் அவர் நடித்த பல சுவாரஸ்யமான பாத்திரங்களுக்காக அவர் நினைவுகூரப்படுவார். அவரது மறைவு வருத்தம் அளிக்கிறது. அவரது குடும்பத்தினருக்கும், நண்பர்களுக்கும், ரசிகர்களுக்கும் இரங்கல்கள். ஓம் சாந்தி.”
ஆடவர் இரட்டையர் பிரிவு டென்னிஸ் போட்டியில் தங்கம் வென்ற ரோஹன் போபண்ணா, திவிஜ் ஷரன் ஆகியோருக்கு பிரதமர் பாராட்டு

இந்தோனேஷியாவில் உள்ள ஜகார்த்தா – பாலெம்பாங்-கில் நடைபெறும் 18-ஆவது ஆசிய விளையாட்டுப் போட்டிகளின் ஆடவர் இரட்டையர் பிரிவு டென்னிஸ் ஆட்டத்தில் தங்கம் வென்ற ரோஹன் போபண்ணா, திவிஜ் ஷரன் ஆகியோருக்கு பிரதமர் திரு. நரேந்திர மோடி பாராட்டு தெரிவித்துள்ளார். “ரோஹன் போபண்ணாவும், திவிஜ் ஷரனும் விளையாடும்போது மிகச் சிறந்த டென்னிஸ் ஆட்டத்தை எதிர்பார்க்கலாம். ஆடவர் இரட்டையர் பிரிவில் அவர்களுக்கு தங்கப்பதக்கம் கிடைத்தது மிகவும் தகுதியானது. இந்த விளையாட்டு வீர்ர்களுக்கு வாழ்த்துக்கள்.” என்று பிரதமர் கூறியுள்ளார்.
ஜப்பான் டோக்கியோவில் இந்திய சமூகத்தினருடன் பிரதமர் கலந்துரையாடல்

டோக்கியோவில் இந்திய சமூகத்தினருடன் பிரதமர் திரு. நரேந்திர மோடி இன்று கலந்துரையாடினார். இந்த நிகழ்ச்சியில் பேசிய பிரதமர் இந்திய-ஜப்பான் உறவின் பல்வேறு அம்சங்கள் குறித்து எடுத்துரைத்தார். தனக்கு அளிக்கப்பட பிரமாண்ட வரவேற்பிற்காக பிரதமர் ஜப்பான் பிரதமர் ஷின்சோ அபெவிற்கும் ஜப்பான் மக்களும் நன்றி தெரிவித்தார். ஜப்பானில் உள்ள இந்திய சமூகத்தினருக்கு பிரதமர் தீபாவளி வாழ்த்து தெரிவித்தார். இந்திய சமூகத்தினரை இந்தியாவின் தூதர்கள் என்று கூறிய பிரதமர் இந்தியாவில் முதலீடு செய்யுமாறும் தாய்நாட்டுடனான கலாச்சார உறவினை பேணிகாக்குமாறும் கேட்டுக்கொண்டார். கடந்த நான்கு ஆண்டுகளாக மத்திய அரசு செய்துள்ள சாதனைகள் குறித்து பேசிய பிரதமர், இந்திய தீர்வுகள்- உலகளாவிய பயன்பாடுகள் எனும் உத்வேகத்தோடு இந்தியா தொடர்ந்து பணிபுரிகிறது என்றார். அனைவரையும் உள்ளடக்கிய நிதி திட்டங்கள் குறிப்பாக மக்கள் நிதி திட்டம், ஆதார், மற்றும் இணைய பரிமாற்ற முறை தற்போது உலக நாடுகளால் பாராட்டப்படுகிறது. பெரும் வெற்றிபெற்ற விண்வெளி திட்டம் மற்றும் வேகமாக வளர்ந்துவரும் இணைய உட்கட்டமைப்பு ஆகியவை குறித்தும் பிரதமர் எடுத்துரைத்தார். இந்தியாவில் தயாரிப்போம் திட்டம் மின்னணு மற்றும் வாகன உற்பத்தி துறையில் இந்தியாவை சர்வதேச மையமாக மாற்றியுள்ளது. புதிய இந்தியாவை வடிவமைப்பதற்காக ஸ்மார்ட் உட்கட்டமைப்பை ஏற்படுத்துவதில் ஜப்பான் ஆற்றிய பங்கு குறித்தும் பிரதமர் கூறினார். இந்தியா மற்றும் ஜப்பான் இடையே உள்ள உறவினை மேலும் வலுபடுத்த தொடர்ந்து பணியாற்றுமாறு பிரதமர் இந்திய சமூகத்தினரை கேட்டுக்கொண்டார். பிரதமர் மோடி இரண்டு நாள் பயணமாக ஜப்பான் சென்றுள்ளார்.
நபார்டு சட்டம் -1981-ல் திருத்தங்களை கொண்டுவரும் பரிந்துரைக்கு மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், கீழ்க்காணும் பரிந்துரைகளுக்கு ஒப்புதல் அளிக்கப்பட்டது: அ. வரைவு மசோதாவில் பரிந்துரைத்துள்ளபடி, வேளாண்மை மற்றும் ஊரக வளர்ச்சிக்கான தேசிய வங்கி (நபார்டு) சட்டம், 1981-ல் திருத்தங்களைக் கொண்டுவருவது. இந்த மாற்றங்கள் மற்றும் அதனால் ஏற்படும் பாதிப்புகள் குறித்து சட்டத் துறை பரிசீலனை செய்யலாம். இந்தத் திருத்தங்களில், நபார்டின் அங்கீகரிக்கப்பட்ட மூலதனத்தை ரூ.5,000 கோடியிலிருந்து ரூ.30,000 கோடியாக அதிகரிக்க மத்திய அரசுக்கு அனுமதி அளிக்கிறது. மேலும், தேவைப்பட்டால் ரூ.30,000 கோடிக்கும் மேல் அதிகரிப்பது குறித்து இந்திய ரிசர்வ் வங்கியுடன் ஆலோசனை நடத்தி, ஒவ்வொரு காலகட்டத்திலும் முடிவுசெய்யலாம். ஆ. நபார்டில் உள்ள இந்திய ரிசர்வ் வங்கியின் 0.4% பங்கை, அதாவது ரூ.20 கோடியை இந்திய அரசுக்கு மாற்றுவது. நபார்டு சட்டத்தில் மேற்கொள்ள பரிந்துரைக்கப்பட்டுள்ள மேலும் சில திருத்தங்களாக, நீண்டகால உரிமையில் மாற்றம், நபார்டு வரையறைக்குள் நடுத்தர நிறுவனங்கள் மற்றும் கைத்தறித் துறையை கொண்டுவருவது உள்ளிட்டவையும் அடங்கும். நபார்டின் அங்கீகரிக்கப்பட்ட மூலதனத்தை அதிகரிக்கும் பரிந்துரையின் மூலம், நபார்டு அமைப்பு அளித்துள்ள வாக்குறுதிகளை செயல்படுத்த முடியும். குறிப்பாக, நீண்டகால நீர்ப்பாசன நிதி, கூட்டுறவு வங்கிகளுக்கு கடன் வழங்கும் வகையில் அண்மையில் மத்திய அரசு எடுத்துள்ள முடிவு உள்ளிட்டவற்றை நிறைவேற்ற முடியும். மேலும், தனது வர்த்தகத்தையும், செயல்பாடுகளையும் நபார்டு அமைப்பால் மேம்படுத்த முடியும். இதன்மூலம், ஒருங்கிணைந்த ஊரக வளர்ச்சியை ஊக்குவிக்க வழிவகை ஏற்படும். மேலும், அதிக வேலைவாய்ப்புகளை உருவாக்குதல் உள்ளிட்ட நடவடிக்கைகளால், கிராமப்புறப் பகுதி வளம்பெறுவதை உறுதிப்படுத்தப்படும். நபார்டு வங்கியில் ரிசர்வ் வங்கி வைத்துள்ள ஒட்டுமொத்த பங்குத்தொகையை, மத்திய அரசுக்கு மாற்றுவதன் மூலம், வங்கி ஒழுங்குமுறையாளராகவும், நபார்டு வங்கியில் பங்குதாரராகவும் ரிசர்வ் வங்கி இருப்பதால் ஏற்படும் முரண்பாடுகள் நீக்கப்படும்.
உத்தரபிரதேசத்தின் லக்னோவில் நடைபெற்ற “நகர்ப்புறங்களை மாற்றியமைத்தல்” பற்றிய நிகழ்ச்சியில் பிரதமரின் உரை

நாட்டின் பல்வேறு பகுதிகளிலிருந்து இங்கு வந்துள்ள எனது அருமை சகோதர சகோதரிகளே, முதலில் உத்தரபிரதேசத்திலிருந்து தேர்ந்தெடுக்கப்பட்ட நாடாளுமன்ற உறுப்பினர் என்ற முறையில், உங்களை கனிவோடு வரவேற்கிறேன். வரலாற்றுச் சிறப்புமிக்க இந்த நகரத்தின் அன்பான உபசரிப்பை, லக்னோவாசிகளின் வழியில் நீங்கள் அனுபவித்து இருப்பீர்கள் என நான் நம்புகிறேன். நண்பர்களே, நீங்கள் ஒரு குழுவாக செயல்பட்டு, மாற்றத்திற்கான பணிகளை அடிமட்ட அளவில் செயல்படுத்தி இருக்கிறீர்கள். நீங்கள் மேயர் அல்லது ஆணையாளர் அல்லது தலைமைச் செயல் அதிகாரி என யாராக இருந்தாலும், புதிய நூற்றாண்டில், புதிய இந்தியா மற்றும் புதிய தலைமுறையினரின் எதிர்பார்ப்புகள் மற்றும் நம்பிக்கைகளை பிரதிபலிக்கும் இந்திய நகரங்களின் பிரதிநிதிகளாக இங்கு வந்திருக்கிறீர்கள். கோடிக்கணக்கான இந்தியர்களின் கனவுகளை நனவாக்க, கடந்த 3 ஆண்டுகளாக நீங்கள் எங்களோடு தோளோடு தோள் நின்று பணியாற்றி வருகிறீர்கள். சற்று முன்பு, இங்கு ஒரு கண்காட்சியை பார்வையிடும் வாய்ப்பு எனக்குக் கிடைத்தது. நாடு முழுவதும் செயல்படுத்தப்பட்டு வரும் திட்டப்பணிகளின் முன்னேற்றம் பற்றிய விவரங்கள் எனக்கு தெரிவிக்கப்பட்டது. பொலிவுறு நகரங்கள் திட்டத்தின் கீழ், சிறப்பாக பணிகளை மேற்கொண்டு வரும் சில நகரங்களுக்கு விருதுகளும் வழங்கப்பட்டுள்ளது. இது தவிர சில சகோதரர்கள், சகோதரிகள் மற்றும் புதல்விகளுக்கு வீடுகளுக்கான சாவி ஒப்படைக்கப்பட்டுள்ளது. இந்த சாவிகளை பெற்றுக் கொண்ட பிறகு, அவர்களது முகத்தில் ஏற்பட்டுள்ள பொலிவும், எதிர்காலம் சிறப்பாக அமையும் என்ற நம்பிக்கையும், நம் அனைவருக்கும் பெரும் உற்சாகத்தை அளிப்பதாக உள்ளது. இந்த மேடைக்கு வருவதற்கு முன்பாக, அது போன்ற பல்வேறு பயனாளிகளுடன் கலந்துரையாடும் வாய்ப்பு எனக்கு கிடைத்தது. ஏழைகள் மற்றும் வீடற்ற மக்களின் வாழ்வில் மாற்றத்தை ஏற்படுத்தக் கூடிய வாய்ப்பு எனக்குக் கிடைத்தது பெரும் மனநிறைவைத் தருகிறது. விருது பெற்ற நகரங்கள் மற்றும் அவற்றில் வசிக்கும் மக்களுக்கும், வீடுகளின் சாவிகளை பெற்றுக் கொண்டவர்களுக்கும் எனது பாராட்டுக்களையும் நல்வாழ்த்துக்களையும் தெரிவித்துக் கொள்கிறேன். எனினும், நான் விருது வழங்கியபோது, என்னிடம் அதனைப் பெற்றுக்கொள்ள வந்தவர்களில் இரண்டு மேயர்கள் மட்டுமே ஆண்கள் என்பதையும், எஞ்சியவர்கள் பெண்கள் என்பதையும் நீங்கள் கவனித்து இருப்பீர்கள். மன உறுதியோடு இந்தப் பணியை நிறைவேற்றிய நமது சகோதரிகளை பாராட்டும் விதமாக அனைவரும் கைதட்ட வேண்டும். நண்பர்களே, நகர்ப்புறங்களில் உள்ள வீடற்ற மக்களுக்கு பாதுகாப்பான வீடு வழங்கும் திட்டமானாலும் சரி, 100 பொலிவுறு நகரங்களை ஏற்படுத்தும் பணியானாலும் சரி, அல்லது 500 அம்ருத் நகரங்களானாலும் சரி, கோடிக்கணக்கான மக்களின் வாழ்க்கையை எளிதானதாகவும், அவர்களது வசதிக்கேற்றதாகவும், பாதுகாப்பானதாகவும், மாற்றும் பணி கடந்த 3 ஆண்டுகளில் வலிவு பெற்றுள்ளது. தற்போது உங்களை கவுரவிக்கும் வாய்ப்பை நீங்கள் எனக்கு வழங்கியிருக்கிறீர்கள். இந்திய மக்கள் அனைவரையும், கவுரவிக்கும் வாய்ப்பை எனக்கு வழங்குமாறு நான் கேட்டுக்கொள்கிறேன். கூடுதல் விவரங்களுக்கு www.pin.nic.in என்ற வலைதளத்தைக் காணவும்
ஆச்சார்யா வினோபா பாவே-வின் பிறந்த நாளில் நினைவு கூர்ந்த பிரதமர்

ஆச்சார்யா வினோபா பாவே-வின் பிறந்த நாளை முன்னிட்டு பிரதமர் நரேந்திர மோடி புகழஞ்சலி செலுத்தினார். பிரதமர் தனது ட்வீட்டர் பதிவில், “ஆச்சார்யா வினோபா பாவே-வின் பிறந்த நாளில் அவரை நினைவு கூர்ந்தேன். மகாத்மா காந்தியின் கொள்கைகளுக்கு இலக்கணமாக தனது வாழ்க்கையை வாழ்ந்தவர். சமூக மேம்பாட்டிற்காகவும், உலக அமைதிக்காகவும் குரல் எழுப்பியவர். அவரின் கொள்கைகளின்பால் ஈர்க்கப்பட்டு, அவரின் நம் நாட்டின் மீதான கனவை நனவாக்க பாடுபட வேண்டும்” —–
மணிப்பூர் முதல்வராக பதவியேற்ற திரு. என். பிரேன் சிங்கிற்கு பிரதமர் வாழ்த்து

மணிப்பூர் மாநிலத்தின் முதல்வராக பதவியேற்ற திரு. என். பிரேன் சிங்கிற்கு பிரதமர் திரு. நரேந்திர மோடி வாழ்த்து தெரிவித்துள்ளார். முதல் அமைச்சராக பதவி ஏற்ற திரு. என். பிரேன் சிங் மற்றும் அவரது அமைச்சரவை சகாக்களுக்கு எனது வாழ்த்துகள். மணிப்பூரின் வளர்ச்சிக்காக இந்த குழு அயராது உழைக்கும் என்ற நம்பிக்கை எனக்கு உள்ளது”, என்று பிரதமர் கூறினார்.
மனதின் குரல் அடிப்படையிலான இதழை பிரதமர் பகிர்ந்து கொண்டுள்ளார்

மனதின் குரல் கடந்த அத்தியாயத்தின் அடிப்படையிலான இதழை பிரதமர் திரு நரேந்திர மோடி பகிர்ந்து கொண்டுள்ளார். பிரதமர் டுவிட்டர் பதிவில் கூறியிருப்பதாவது; ‘’ இந்தியாவின் ஏற்றுமதி அதிகரிப்பு, ஆயுர்வேத ஸ்டார்ட் அப்கள், தண்ணீர் சேமிப்பு, பாரம்பரிய கண்காட்சிகள் போன்ற பல்வேறு தலைப்புகளில் நாம் விவாதித்த கடந்த மாத மனதின் குரல் அடிப்படையிலான சுவையான இதழை இங்கு காணலாம். வரும் 24-ந்தேதி அடுத்த அத்தியாயத்தில் சேருங்கள். http://davp.nic.in/ebook/mib/MannKiBaat_Hindi/index.html"
இந்தியா எஸ்டோனியா இடையே தண்டனை குற்றவாளிகளை பரிமாற்றம் செய்வதற்கான உடன்பாட்டுக்கு அமைச்சரவை ஒப்புதல

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் இந்தியா, எஸ்டோனியா இடையே தண்டனைக் கைதிகளை பரிமாற்றம் செய்வதற்கான உடன்படிக்கைக்கு ஒப்புதல் அளிக்கப்பட்டுள்ளது. இந்த ஒப்பந்தத்தில் கையெழுத்திடுவதன் மூலம் இந்தியா, எஸ்டோனியா இடையே பரஸ்பரம் கைதிகளை பறிமாற்றம் செய்துகொள்ள முடியும். அதாவது தண்டனை கைதிகளின் எஞ்சிய காலத்தினை தங்கள் குடும்பத்தினருடன் பகிரவும், அதன்மூலம் அவர்களுக்கு சமூக மறுவாழ்வை கொடுக்கவும் இது உதவும். பின்னணி- 2004க்கு முன்பு இந்தியாவில் தண்டனை பெற்ற வெளிநாட்டினரை நாட்டை விட்டு கொண்டு செல்லவும், அல்லது வெளிநாடுகளில் உள்ள நீதிமன்றங்களால் தண்டனை பெற்ற வம்சாவழியினரை இந்தியாவுக்கு கொண்டுவரவோ உரிய சட்ட நடைமுறை இல்லை. இதுபோன்ற கைதிகளை பரிமாற்றுவதன் மூலம் அவர்களின் மறுவாழ்வுக்கு வகை ஏற்படும். ஆகையால்தான் கைதிகள் பரிவர்த்தனை சட்டம் 2003 இதற்கான திருத்தங்களுடன் கொண்டுவரப்பட்டது. இந்த சட்டத்தின் நோக்கத்தினை நிறைவேற்ற ஏதுவாக சம்மந்தப்பட்ட நாடுகளுடன் பரஸ்பரம் நலன் கருதி உடன்பாட்டு ஒப்பந்தம் கையெழுத்திடப்பட வேண்டும். அது அரசிதழில் வெளியிடப்பட வேண்டும். இத்தகைய தண்டனை கைதிகள் பரிவர்த்தனை இருதரப்பு ஒப்பந்தம் இதற்கு முன்பு இங்கிலாந்து, மொரீஷியஸ், பல்கேரியா, பிரான்ஸ், எகிப்து, இலங்கை, கம்போடியா, தென்கொரியா, சவுதி அரேபியா, ஈரான், வங்களாதேசம், பிரேசில், இஸ்ரேல், போஸ்னியா மற்றும் ஹெர்சகோவினா, ஐக்கிய அரபு எமிரேட், இத்தாலி, துருக்கி, மாலத்தீவு, தாய்லாந்து, ரஷ்யா, குவைத், வியட்நாம், ஆஸ்திரேலியா, ஹாங்காங், கட்டார், மங்கோலியா, கஜகஸ்தான், மற்றும் பஹ்ரைன் நாடுகளுடன் செய்யப்பட்டுள்ளன. இதுவரை 65 கைதிகள் பறிமாற்றம் செய்யப்பட்டுள்ளனர். இதில் 55 பேர் இந்தியர்கள் என்பது குறிப்பிடத்தக்கது.
குஜராத்தின் நவசரியில் ‘குஜராத் பெருமை இயக்க’ நிகழ்ச்சியில் பிரதமரின் உரை

குஜராத் முதல்வர் திரு புபேந்திர பட்டேல் அவர்களே, நாடாளுமன்ற உறுப்பினர் திரு சி.ஆர். பாட்டில் அவர்களே, மத்திய அமைச்சர் திருமதி தர்ஷனா அவர்களே, நாடாளுமன்ற, சட்டமன்ற உறுப்பினர்களே, குஜராத் மாநில அமைச்சர்களே, சகோதர சகோதரிகளே! ரூ. 3,000 கோடிக்கும் அதிகமான திட்டங்களைத் திறந்து வைக்கவும், அடிக்கல் நாட்டவும் எனக்கு இன்று வாய்ப்பு அளிக்கப்பட்டது. தெற்கு குஜராத்தில் வசிக்கும் கோடிக்கணக்கான நண்பர்களின் வாழ்க்கையை இந்த அனைத்து திட்டங்களும் எளிதாக்கவுள்ளன.‌ மின்சாரம், தண்ணீர், சாலை, சுகாதாரம் கல்வி, குறிப்பாக நமது பழங்குடி பகுதிகளில் அனைத்து விதமான இணைப்புகள் சம்மந்தப்பட்ட திட்டங்களால் புதிய வேலைவாய்ப்புகள் உருவாகும். சகோதர, சகோதரிகளே, கடந்த எட்டு ஆண்டுகளில், கோடிக்கணக்கான புதிய மக்களையும் பல புதிய பகுதிகளையும், வளர்ச்சியின் கனவுகள் மற்றும் இலட்சியங்களுடன் சீரமைப்பதில் நாம் வெற்றி பெற்றுள்ளோம். கிராமங்கள் மற்றும் பழங்குடி பகுதிகளில் வங்கி சேவைகள் இல்லாமையும் அதிகபட்சமாக இருந்து வந்தது. ‘அனைவரும் இணைவோம், அனைவரும் உயர்வோம்' என்ற தாரக மந்திரத்தைப் பின்பற்றி கடந்த 8 ஆண்டுகளில் நமது அரசு ஏழை மக்களின் நலனிற்கும், அதிக முக்கியத்துவம் அளித்துள்ளது. ஏழை மக்களுக்கு 100% அதிகாரமளிக்கும் பிரச்சாரத்தை அரசு தற்போது தொடங்கியுள்ளது. ஏழை மற்றும் பழங்குடி மக்களுக்கான திட்டப் பலன்களிலிருந்து ஒருவரும் விடுபடாததை இந்த திட்டம் உறுதி செய்யும். ஒட்டுமொத்த உலகையும் கொவிட் பெருந்தொற்று புரட்டிப் போட்டது, எனினும் 200 கோடி தடுப்பூசிகளை செலுத்திய ஒரே நாடு, இந்தியாதான். வளர்ச்சிக்காக வனப்பகுதிகளில் நீண்டதூரம் செல்ல வேண்டியது அவசியமாகிறது. சாலைகளை கட்டமைத்தல், ஒளியழைகளை அமைத்தல் எதுவாக இருந்தாலும் லட்சக்கணக்கான மக்களின் வாழ்க்கையை மாற்ற நாம் திட்டமிடுகிறோம்‌ இதுபோன்ற திட்டங்களால் நவசாரி மற்றும் தாங் மாவட்டங்கள் தற்போது பயனடைந்து வருகின்றன. சுமார் ரூ. 500 கோடி மதிப்பில் கட்டப்பட்டு வரும் மருத்துவமனை மற்றும் மருத்துவ கல்லூரியால் நவசாரியில் உள்ள 10 லட்சத்திற்கும் அதிகமான மக்கள் பயன்பெற உள்ளனர். நண்பர்களே, வளர்ச்சி என்பது ஒட்டுமொத்தமானதாக, உலகளாவியதாக அனைத்தையும் உள்ளடக்கியதாக இருக்க வேண்டும். அந்த பாதையில் தான் நாம் பணியாற்றி வருகிறோம். குஜராத்தில் இதுபோல் ஏராளமான திட்டங்கள் செயல்படுத்தப்படுகின்றன. தாய்மார்கள் மற்றும் சகோதரிகளின் ஆசிகள்தான் எனக்கு உத்வேகம் அளிக்கின்றன. இது போன்ற முன்னேற்றகரமான திட்டங்களை உரிய நேரத்திற்குள் மேற்கொண்டு, சமூகத்தின் கடைசி மைல் மக்களைச் சென்றடையும் மாநில அரசையும் நான் பாராட்டுகிறேன். உங்கள் அனைவருக்கும் நல்வாழ்த்துகள். பொறுப்புதுறப்பு: இது பிரதமர் உரையின் தோராயமான மொழிபெயர்ப்பாகும்.பிரதமர் தமது உரையை இந்தியில் வழங்கியிருந்தார்.
டாக்டர். பிரமோத் சாவந்த் மற்றும் அவரது அமைச்சர்கள் குழுவுக்கு பிரதமர் வாழ்த்து

கோவாவின் முதலமைச்சராக பொறுப்பேற்றுக்கொண்ட டாக்டர். பிரமோத் சாவந்திற்கும் அவரது அமைச்சர்கள் குழுவுக்கும் பிரதமர் திரு. நரேந்திர மோடி வாழ்த்து தெரிவித்துள்ளார். கோவா மக்களுக்கு நல்லாட்சியை ஒட்டுமொத்தக் குழுவும் வழங்கும் என்று பிரதமர் நம்பிக்கை தெரிவித்தார். இது குறித்து தமது டிவிட்டர் பக்கத்தில் பதிவிட்டுள்ள பிரதமர், “கோவாவில் இன்று பொறுப்பேற்றுக் கொண்ட @DrPramodPSawant அவர்கள் மற்றும் அனைவருக்கும் வாழ்த்துகள். கோவா மக்களுக்கு நல்லாட்சியை ஒட்டுமொத்தக் குழுவும் வழங்கும் என்றும், கடந்த தசாப்தத்தில் நடைபெற்ற நற்பணிகளை தொடரும் என்றும் நான் நம்புகிறேன்,” என்று கூறியுள்ளார்.
தோன்யி போலோ விமான நிலையம் திறந்ததையடுத்து அருணாச்சலப்பிரதேசத்தில் சுற்றுலா அதிகரிக்கும் என பிரதமர் நம்பிக்கை

இடா நகரில் தோன்யி போலோ விமான நிலையம் திறக்கப்பட்டதையடுத்து அருணாச்சலப்பிரதேசத்தில் சுற்றுலா உத்வேகம் பெறும் என பிரதமர் திரு நரேந்திர மோடி, நம்பிக்கை தெரிவித்துள்ளார். அருணாச்சலப்பிரதேச முதலமைச்சர் திரு பெமா காண்டு பகிர்ந்துள்ள வீடியோவை பிரதமர் பாராட்டியுள்ளார். அருணாச்சலப்பிரதேச முதலமைச்சர் திரு பெமா காண்டு பதிவிட்டுள்ள ட்விட்டரை மேற்கோள் காட்டி பிரதமர் கூறியிருப்பதாவது: “அருமையான காட்சி! புதிய விமான நிலையத்தில் விமானங்கள் அதிகமாக வந்து செல்வதால் அருணாச்சலப்பிரதேசத்திற்கு மேலும் அதிக மக்கள் எளிதாக வந்து செல்லமுடியும் என்பதுடன், அங்கு அளிக்கப்படும் அன்பான விருந்தோம்பலையும் அனுபவிக்க முடியும்”
உலகப் பத்திரிகைச் சுதந்திர தினத்தை முன்னிட்டு பிரதமர் வெளியிட்டுள்ள செய்தி

உலக பத்திரிகைச் சுதந்திர தினத்தை முன்னிட்டு பிரதமர் திரு. நரேந்திர மோடி வெளியிட்டுள்ள செய்தி : “ உலக பத்திரிகைச் சுதந்திர தினம் ஜனநாயகத்தின் மிக முக்கிய அங்கமான சுதந்திரமான துடிப்புள்ள பத்திரிகை துறைக்கு உறுதியான நமது ஆதரவை மீண்டும் வலியுறுத்துவதற்கான தினம். இன்றைய தினத்தில் இன்றைய காலக்கட்டத்தில் சமூக ஊடகங்கள் தீவிரமாக செயல்படும் ஊடகங்களாக அனைவரின் கவனத்தையும் கவர்ந்துள்ளன, அவை பத்திரிகை சுதந்திரத்திற்கு கூடுதல் ஆற்றலை சேர்த்துள்ளன”
இந்தியா-போர்த்துக்கல் இடையே புதுப்பிக்கத்தக்க எரிசக்தி துறையில் புரிந்துணர்வு ஒப்பந்தம் மேற்கொள்ள அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியா-போர்த்துக்கல் இடையேயான புதுப்பிக்கத்தக்க எரிசக்தி துறையில் புரிந்துணர்வு ஒப்பந்தத்துக்கு, செயல்பாட்டுக்கு பிந்தைய ஒப்புதல் வழங்கப்பட்டது. இந்த புரிந்துணர்வு ஒப்பந்தம், புதுதில்லியில், ஜனவரி 6, 2017-ல் கையெழுத்தானது. இரு நாடுகளுக்கும் இடையே இருதரப்பு ஒத்துழைப்பை வலுப்படுத்த இந்த புரிந்துணர்வு ஒப்பந்தம் உதவும். புதிய மற்றும் புதுப்பிக்கத்தக்க விவகாரங்களில் பரஸ்பரம் சமமாக பயன்பெறவும், பரிமாறிக் கொள்ளும் வகையிலும் இருதரப்பு தொழில்நுட்ப ஒத்துழைப்பை ஊக்குவிக்கவும், மேம்படுத்தவும் கூட்டு அமைப்பு நல்லுறவை ஏற்படுத்துவதை இரு நாடுகளும் நோக்கமாகக் கொண்டுள்ளன. இந்த புரிந்துணர்வு ஒப்பந்தம் மூலம், கூட்டுப்பணிக் குழு அமைக்கப்படும். இதன்மூலம், அறிவியல்பூர்வ நிறுவனங்கள், ஆய்வு மையங்கள், பல்கலைக் கழகங்கள் அல்லது வேறு ஏதாவது நிறுவனங்கள் தேவைப்படும்போது, மற்ற நாடுகளின் உறுப்பினர்களை பயன்படுத்திக் கொள்ள முடியும்.
உலக வானொலி தினம் பிரதமர் வாழ்த்து

உலக வானொலி தினத்தை முன்னிட்டு பிரதமர் திரு நரேந்திர மோடி, வானொலித் துறையைச் சார்ந்தோருக்கும் வானொலி நேயர்கள் அனைவருக்கும் வாழ்த்து தெரிவித்துள்ளார். உலக வானொலி தினத்தை முன்னிட்டு, வானொலித் துறையைச் சார்ந்தோருக்கும் மற்றும் வானொலி நேயர்கள் அனைவருக்கும் எனது வாழ்த்துகள். கற்றல், கண்டறிதல், பொழுதுபோக்கு மற்றும் அனைவரையும் உள்ளடக்கிய வளர்ச்சிக்கான ஊடகமாக வானொலி அமையட்டும். நம் அனைவரையும் வானொலி நெருக்கமாக்கி உள்ளது. இதனை நான் மனதின் குரல் நிகழ்ச்சியின் மூலம் உணர்கிறேன். இந்த இணைய தளத்தில் https://www.narendramodi.in/mann-ki-baat” அனைத்து பாகங்களையும் கேட்கலாம் என்று பிரதமர் கூறியுள்ளார்.
புதிய இந்தியாவிற்கான நிதி நிலை அறிக்கை நாட்டிற்கு சக்தி அளிக்கும், பிரதமர்

நிதி நிலை அறிக்கை ஏழைகளுக்கு அதிகாரம் அளித்து, விவசாயிகளுக்கு உத்வேகம் அளித்து, பொருளாதார வளர்ச்சியின் திருப்புமுனையாக அமையும் 12 கோடி விவசாயிகள், அவர்களின் குடும்பங்களுக்கும், வருமான வரி செலுத்தும் 3 கோடி நடுத்தர வர்கத்தினருக்கும் பயன் ஐந்து ஏக்கர் நிலத்திற்கு கீழ் நிலம் உள்ள விவசாயிகளுக்கு பிரதமர் விவசாய நிதி, பெரும் உதவியாக இருக்கும் பிரதமர் ஷ்ரம் யோகி மண்தன் திட்டம், அமைப்பு சாரா துறையை பாதுகாக்கும் நிதி நிலை அறிக்கை புதிய இந்தியாவிற்கான நிதி நிலை அறிக்கை என்று பிரதமர் திரு. நரேந்திர மோடி தெரிவித்துள்ளார். 2019-20 ஆம் நிதியாண்டுக்கான இடைகால நிதி நிலை அறிக்கை தாக்கல் செய்யப்பட்ட பின்பு, தொடர்ந்து தனது கருத்துகளை டுவிட்டு செய்த பிரதமர், 12 கோடி விவசாயிகள் அவர்களின் குடும்பத்தினர், வருமான வரி செலுத்தும் 3 கோடி நடுத்தர வர்க்கத்தினர்கள், 30-40 கோடி தொழிலாளர்கள் புதிய இந்தியாவிற்கான நிதி நிலை அறிக்கைக்கு நன்றி தெரிவிப்பார்கள் என்று கூறினார். தேசிய ஜனநாயக கூட்டணி அரசின் வளர்ச்சிக்கான முன்முயற்சிகள் பல்வேறு மக்களின் வாழ்க்கைக்கு உதவும் வகையில் உள்ளது. இது நிதி நிலை அறிக்கையிலும் பிரதிபலித்துள்ளது. விவசாயிகள் முதல் நடுத்தர மக்கள் வரை, வருமான வரி விலக்கு முதல் உள்கட்டமைப்பு வரை, வீட்டு வசதி முதல் சுகாதாரம் வரை, புதிய இந்தியாவின் அதிவேக வளர்ச்சியினால் அனைவரும் பயன்பெற உள்ளனர் என்று பிரதமர் தெரிவித்தார். ஏழ்மை பிடியிலிருந்து பல மக்கள் விடுபட்டுள்ளதை காணும்போது எனக்கு மகிழ்ச்சி அளிக்கிறது. நமது புதிய நடுத்தர மக்கள் எண்ணிக்கையும் அவர்களின் கனவுகளும் வளர்ந்து வருகிறது. வரி விலக்குக்காக நடுத்தர மக்களுக்கு வாழ்த்து தெரிவித்த பிரதமர், நாட்டின் வளர்ச்சிக்காக பெருமளவில் பங்களித்த நடுத்தர மக்களுக்கு நான் தலைவணங்குகிறேன் என்று கூறினார். நிதிநிலை அறிக்கைகள் வாயிலாக பல ஆண்டுகளாக விவசாயிகளுக்காக பல்வேறு முன்முயற்சிகள் கொண்டுவரப்பட்டாலும் இத்திட்டத்தின் பலன்களை விவசாயிகள் அடையவில்லை என்று கூறினார். 5 ஏக்கருக்கும் கீழ் நிலம் கொண்ட விவசாயிகளுக்கு பிரதமரின் விவசாய நிதி பட்ஜெட்டில் அறிவிக்கப்பட்டிருப்பது விவசாயிகளின் நலனில் வரலாற்று சிறப்பு மிக்க நடவடிக்கையாக அமையும். அமைப்புசாராத்துறையை பாதுகாப்பதற்கான தேவையின் முக்கியத்துவம் குறித்து பேசிய அவர், பிரதமரின் ஷ்ரம் யோகி மன்தன் யோஜனா பெருமளவில் உதவும் என்று கூறினார். இத்துறையின் நலன் காப்பது மிகவும் அவசியமாகும். அதனை புதிய இந்தியாவுக்கான இந்த நிதி நிலை அறிக்கை செய்துள்ளது. ஆயுஷ்மான் பாரத் திட்டம் மற்றும் பன்முக பாதுகாப்புத் திட்டங்களும் மக்களின் வாழ்க்கையைத் தொடும் என்று பிரதமர் தெரிவித்தார். நாட்டின் வளர்ச்சியின் பயன்கள், சமூகத்தின் அனைத்து பிரிவினருக்கும் கிடைக்க செய்வதை உறுதி செய்வது அவசியமாகும். இந்த நிதி நிலை அறிக்கை ஏழைகளுக்கு அதிகாரமளித்து, விவசாயிகளுக்கு உத்வேகம் அளித்து, பொருளாதார வளர்ச்சியில் திருப்புமுனையை உண்டாக்கும் என்று பிரதமர் கூறினார்.
பழமையாகிப் போன மற்றும் தேவையற்ற சட்டங்களை திரும்பப் பெறுவதற்கு மத்திய அமைச்சரவை ஒப்புதல்

105 சட்டங்களைத் திரும்ப பெறுவதற்கான திரும்பப் பெறும் மற்றம் திருத்த மசோதா 2017 –ஐ த் தாக்கல் செய்ய பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்தது. பின்னணி: பிரதமர் அலுவலகம், இந்திய சட்ட ஆணையம், சட்டம் இயற்றும் துறை ஆகியவை அமைத்த இரண்டு உறுப்பினர் குழு பழமையாகிப்போன தேவையற்ற திரும்பப்பெறுவதற்கு உரிய 1824 சட்டங்களை இனம் கண்டுள்ளது. மத்திய அரசின் பல்வேறு அமைச்சகங்கள் / துறைகள் ஆகியவற்றுடன் ஆலோசனை செய்து கவனமாக பரிசீலித்தபின் 2014 மே மாதத்துக்கும் 2016 ஆகஸ்டு மாதத்திற்கும் இடைப்பட்ட காலத்தில் நாடாளுமன்றத்தில் இயற்றப்பட்ட 1175 மத்திய சட்டங்களை திரும்பப் பெறுவதற்கென நான்கு சட்டங்கள் இயற்றப்பட்டன. i) 35 சட்டங்களைத் திரும்ப பெறுவதற்கான, திரும்பப் பெறுதல் மற்றும் திருத்தச் சட்டம் 2015 (2015 – ல் 17) 90 சட்டங்களைத் திரும்ப பெறுவதற்கான, திரும்பப் பெறுதல் மற்றும் திருத்தச் சட்டம் 2015 (2015 –ல் 19) ii) 756 சட்டங்களைத் திரும்ப பெறுவதற்கான, ஒதுக்கீட்டுச் சட்டம் (திரும்பப் பெறுதல்) சட்டம் 2016 (2016 – ல் 22) iii) ஒதுக்கீட்டு (ரயில்வே) சட்டம் உள்ளிட்ட ஒதுக்கீட்டுச் சட்டங்கள் iv) 294 சட்டங்களைத் திரும்ப பெறுவதற்கான, ஒதுக்கீட்டு மற்றும் திருத்தச் சட்டம் 2016 (2016 – ல் 23) முன்னே குறிப்பிட்ட 1824 சட்டங்களில் 227 சட்டங்கள் (குடியரசுத் தலைவர் ஆட்சியில் இருந்த மாநிலங்களுக்காக நாடாளுமன்றம் இயற்றிய ஒதுக்கீட்டுச் சட்டங்கள் உள்ளிட்டவை) திரும்ப்ப் பெறுவதற்கு குறிக்கப்பட்டு சம்மந்தப்பட்ட மாநில அரசுகள் அவற்றைத் திரும்ப பெறுவதற்குத் தேவையான நடவடிக்கை எடுக்குமாறு கேட்டுக் கொள்ளப்பட்டுள்ளன. எஞ்சியுள்ள 422 மத்திய சட்டங்கள் அனைத்து அமைச்சகங்கள் / துறைகளுக்கு அவை சம்மந்தப்பட்ட சட்டங்கள் திரும்ப்ப் பெறுவதற்குரிய கருத்துக்கள் தெரிவிப்பதற்காக சுற்றுக்கு விடப்பட்டது. நாளது தேதிவரை சட்டம் இயற்றம் துறை உள்ளிட்ட 73 அமைச்சகங்கள் / துறைகள் தங்கள் கருத்துக்களைத் தெரிவித்துள்ளன. இவற்றின்படி 105 சட்டங்களை திரும்பப் பெற அவை ஒப்புதல் அளித்துள்ளன. 139 சட்டங்களை திரும்பப் பெற இவை ஒப்புதல் அளிக்கவில்லை. இந்த கருத்துகள் / ஒப்புதல்கள் அடிப்படையில் 105 சட்டங்களை திரும்பப் பெறுவதற்கு அடையாளம் காணப்பட்டுள்ளன.
100 கோடி தடுப்பூசி செலுத்தி சாதனை படைத்த மருத்துவர்கள் மற்றும் செவிலியர்களுக்கு பிரதமர் நன்றி தெரிவித்துள்ளார்

100 கோடி தடுப்பூசிகள் என்ற இலக்கை கடந்து சாதனை படைக்க பாடுபட்ட மருத்துவர்கள், செவிலியர்கள் மற்றும் அனைவருக்கும் பிரதமர் திரு நரேந்திர மோடி நன்றி தெரிவித்துள்ளார். பிரதமர் வெளியிட்டுள்ள சுட்டுரைச்செய்தியில் : “இந்தியா வரலாற்றுச் சாதனை படைத்துள்ளது, இந்தியாவின் அறிவியல், தொழில் மற்றும் 130 கோடி இந்திய மக்களின் கூட்டு முயற்சிக்குக் கிடைத்த வெற்றியை நாம் கண்கூடாக காண்கிறோம், 100 கோடி தடுப்பூசிகளை கடந்ததற்கு வாழ்த்துக்கள் இந்தியா. இந்த சாதனையைப் படைத்த மருத்துவர்கள், செவிலியர்கள் மற்றும் இதற்காக பாடுபட்ட அனைவருக்கும் நன்றி. #நூறுகோடிதடுப்பூசி”
நைரோபியில் நடைபெறும் 20 வயதுக்குட்பட்டோர் உலக தடகள சாம்பியன்ஷிப் போட்டி 2021-இல் பதக்கங்களை வென்ற தடகள வீரர்களுக்கு பிரதமர் பாராட்டு

நைரோபியில் நடைபெறும் 20 வயதுக்குட்பட்டோர் உலக தடகள சாம்பியன்ஷிப் போட்டி 2021-இல் பதக்கங்களை வென்ற தடகள வீரர்களுக்கு பிரதமர் திரு நரேந்திர மோடி பாராட்டு தெரிவித்துள்ளார். அவர் வெளியிட்டுள்ள சுட்டுரைச் செய்தியில், “வெற்றிகளும் வேகமும் வசமாகின்றன. 20 வயதுக்குட்பட்டோர் உலக தடகள சாம்பியன்ஷிப் போட்டி 2021-இல், 2 வெள்ளி மற்றும் 1 வெண்கல பதக்கங்களை வென்றுள்ள நமது தடகள வீரர்களுக்கு வாழ்த்துகள். தடகளம், நாடு முழுவதும் பிரபலமடைகிறது, இது எதிர்காலத்திற்கான சிறந்த அடையாளம். கடுமையாக உழைக்கும் நமது தடகள வீரர்களுக்கு வாழ்த்துகள்”, என்று கூறியுள்ளார்.
நாடாளுமன்றத்தில் பி டி உஷாவைப் பிரதமர் சந்தித்தார்

நாடாளுமன்றத்தில் பி டி உஷாவை சந்தித்த பின் பிரதமர் திரு.நரேந்திர மோடி மகிழ்ச்சியை வெளிப்படுத்தினார். பிரதமர் ட்விட்டர் செய்தியில் கூறியிருப்பதாவது: “நாடாளுமன்றத்தில் பி டி உஷா அவர்களை சந்தித்ததில் மகிழ்ச்சியடைகிறேன். @PTUshaOfficial
மனதின் குரல் நிகழ்ச்சிக்கு யோசனைகளையும் கருத்துகளையும் பிரதமர் கோரியுள்ளார்

2022, நவம்பர் 27 ஞாயிற்றுக்கிழமையன்று காலை 11 மணிக்கு ஒலிபரப்பாக உள்ள மனதின் குரல் நிகழ்ச்சிக்கு பொதுமக்கள் தங்களது யோசனைகளையும், கருத்துகளையும் தெரிவிக்குமாறு பிரதமர் திரு நரேந்திர மோடி கேட்டுக் கொண்டுள்ளார். மைகவ் (MyGov) அல்லது நமோ செயலியில் கருத்துக்களை பகிரலாம், அல்லது 1800-11-7800 என்ற எண்ணிலும் பொதுமக்கள் தங்கள் செய்தியைப் பதிவு செய்யலாம். மைகவ் அழைப்பை பகிர்ந்து பிரதமர் ட்வீட் செய்துள்ளதாவது: “இந்த மாதம் 27-ஆம் தேதி ஒளிபரப்பாக உள்ள மனதின் குரல் #MannKiBaat நிகழ்ச்சிக்கான உங்களது ஆழ்ந்த யோசனைகள் மற்றும் கருத்துக்களைப் பெற நான் ஆவலோடு இருக்கிறேன். மைகவ் அல்லது நமோ செயலியில் அவற்றைப் பகிர்ந்து கொள்ளுங்கள் அல்லது 1800-11-7800 என்ற எண்ணைத் தொடர்பு கொண்டு உங்கள் செய்தியைப் பதிவு செய்யுங்கள்.”